Kendall Jenner
Kendall Nicole Jenner (1995-yil 3-noyabrda tavallud topgan) – amerikalik model, ommaviy axborot vositalarida taniqli shaxs, sotsialist va tadbirkor ayol. Kendall Jenner Kris Jenner va Caitlyn Jennerning qizi. 2007-yildan 2021-yilgacha "Keeping Up with the Kardashians" realiti-shousining 20 ta faslida qariyb 15 yil davomida rol ijro etadi va bu orqali katta shuhrat qozonadi. Xalq orasida katta muvaffaqiyatga erishgan ushbu shou keyinchalik „Kourtney and Khloe Take Miami“ (2009), „Kourtney and Kim Take New York“ (2011), „Khloe & Lamar“ (2011), „Rob & Chyna“ (2016), „Life“ va „Kylie“ (2017) kabi bir nechta spin-off seriyalarining ham yaralishiga sabab boʻldi. Keyinchalik, Kardashian va Jennerlar oilasi ushbu realiti-shouning yakunlanishi haqida xabar berishadi, 2022-yilga kelib esa ular yangi Hulu Kardashians realiti-serialida suratga tushishadi. Kendall Jenner 14 yoshidan boshlar modellik bilan shugʻullana boshlaydi. Bir qancha vaqt mobaynida tijoriy bosma reklama kompaniyalari va bir qator fotosessiyalarda ishlaganidan soʻng, 2014 va 2015-yillarda Nyu York, Milan va Parij shaharlarida mashhur moda dizaynerlari tomonidan oʻtkaziladigan moda haftaliklarida runway model sifatida oʻz chiqishlarini namoyish etadi. Kendall Jenner LOVE va boshqa turli xalqaro Vogue jurnallarida chop etiladigan maqola va nashrlar uchun turli kompaniyalar nomidan suratga tushadi. Jenner Forbes jurnalining 2015-yilgi eng koʻp daromad topadigan modellar roʻyxatida 16-oʻrinni egallaydi, oʻsha yili uning yillik daromadi $4 millionni tashkil qiladi. 2017-yilda Jenner Forbes talqini boʻyicha dunyoning eng koʻp maosh toʻlanadigan modeli deb topiladi va bu orqali 2002-yildan beri ushbu roʻyxatni boshqarib kelayotgan model Gisele Bundchenni ortda qoldiradi. 2021-yilda model oʻzining 818 Tequila brendini ishga tushiradi.